Polttoaineesta kerättävien verojen valuminen Venäjälle huolettaa Bensiinikauppiaiden Liittoa. Mitään konkreettisia toimia rajoitusten toteuttamiseksi ei ole vielä tehty.

Bensiinikauppiaiden Liitto haluaisin rajoittaa suomalaisten mahdollisuutta ostaa halpaa polttoainetta Venäjältä. Mahdollisten rajoitusten käytännön toteutusta ei kuitenkaan ole vielä juurikaan mietitty.

– Käytännön malleja ei ole vielä valmiina. Asiaa ei ole viety eteenpäin, vaan tämä oli vasta keskustelun avaus. Nyt laitetaan täällä mietintä päälle, että mitkä voisivat olla ne konkreettiset toimintamallit, Bensiinikauppiaiden Liiton toimitusjohtaja Mika Hokkanen kommentoi.

Hokkanen ehdottaa Venäjällä tankkaamiseen samankaltaista 20 tunnin vähimmäisaikarajaa, kuin alkoholin tuonnissa EU-alueen ulkopuolelta. Hänen mukaansa Itä-Suomen kauppiaiden havaitsema voimakas bensaturismi Venäjän suuntaan johtaa verotulojen vuotamiseen pois Suomesta.